РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/85-20

01. март 2020. године

Б е о г р а д

**З А П И С Н И К**

**82. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 29. ФЕБРУАРА 2020. ГОДИНЕ**

Седница је почела у 09,00 часова.

Седници је председавао Петар Петровић, председник Одбора.

Седници су присуствовали чланови Одбора: Неђо Јовановић, Михаило Јокић, Ђорђе Комленски, Жарко Мићин, Милетић Михајловић, Јован Палалић, др Балинт Пастор, Марко Парезановић и Татјана Мацура.

Седници је присуствовала и Станија Компировић, заменик члана др Александра Мартиновића,

Седници нису присуствовали чланови Одбора: Славишa Булатовић, Биљана Пантић Пиља, Наташа Мићић, Вјерица Радета, Душан Петровић, Срето Перић, нити њихови заменици.

Седници су присуствовали и Јован Ћосић, помоћник министра правде и Владимир Винш, самостални саветник у Министарству правде.

Председник Одбора је констатовао да су испуњени услови за рад и пуноважно одлучивање након чега је ставио на гласање, а чланови Одбора су **једногласно** утврдили следећи

Д н е в н и р е д:

1. Утврђивање амандмана Одбора за правосуђе, државну управу и локалну самоуправу на Предлог закона о утврђивању чињеница о статусу новорођене деце за коју се сумња да су нестала из породилишта у Републици Србији, који је поднела Влада (011-700/18, од 20. марта 2018. године).

**ПРВА ТАЧКА -** Утврђивање амандмана Одбора за правосуђе, државну управу и локалну самоуправу на Предлог закона о утврђивању чињеница о статусу новорођене деце за коју се сумња да су нестала из породилишта у Републици Србији, који је поднела Влада (011-700/18, од 20. марта 2018. године).

**Петар Петровћ** је обавестио присутне да су након састанка који је 28. фебруара одржан у Влади Републике Србије, усаглашани ставови између Владе, коју је представљала председница Ана Брнабић и представницима неких од удружења родитеља деце за коју се сумња да су нестала из породилишта у Републици Србији, због чега је потребно да Одбор за правосуђе, државну управу и локалну самоуправу поднесе три амандмана, као једини овлашћени предлагач.

Такође, председник Одбора је рекао да би претходно требало да Одбор повуче амандман који је раније поднео на члан 14. Предлог закона о утврђивању чињеница о статусу новорођене деце за коју се сумња да су нестала из породилишта у Републици Србији.

Председник Одбора је отворио расправу у вези са овом тачком дневног реда, па како се нико није јавио за реч, закључио је расправу, након чега се приступило гласању.

Председник одбора је предложио да Одбор за правосуђе, државну управу и локалну самоуправу повуче амандман који је на члан 14. Предлога закона о утврђивању чињеница о статусу новорођене деце за коју се сумња да су нестала из породилишта у Републици Србији поднео на 80. седници, одржаној 24. фебруара 2020. године.

Чланови и заменици чланова Одбора су **једногласно** прихватили овај предлог.

**Петар Петровић** је предложио да Одбор за правосуђе, државну управу и локалну самоуправу у складу са чланом 155. став 6. Пословника Народне скупштине поднесе следеће амандмане на Предлога закона о утврђивању чињеница о статусу новорођене деце за коју се сумња да су нестала из породилишта у Републици Србији:

АМАНДМАН I

У Предлогу закона, у члану 14. после става 3. додају се ст. 4. и 5, који гласе:

„Предлог може да поднесе и лице које сумња у своје порекло, без обзира на то да ли се обраћало државним органима у вези са својим породичним статусом.

Предлог у име лица из ст. 2‒4. овог члана може да поднесе и Заштитник грађана.”

Образложење

Амандманом се даје могућност да предлог поднесе и лице које сумња у своје порекло. Поред тога, даје се могућност и Заштитнику грађана да поднесе предлог за утврђивање чињеница о статусу новорођене деце за коју се сумња да су нестала из породилишта у Републици Србији, у име овлашћених предлагача.

АМАНДМАН II

У члану 21. после става 3. додаје се нови став 4. који гласи:

„Правноснажно решење којим је суд констатовао да не може да се утврди статус несталог новорођеног детета не спречава предлагача да поново покрене поступак о истој ствари ако је сазнао нове чињенице или нашао или стекао могућност да употреби нове доказе на основу којих је могло да буде донето решење из става 2. овог члана да су те чињенице или докази били употребљени у ранијем поступку.”

Досадашњи став 4. постаје став 5.

Образложење

Амандманом се даје могућност да се поново покрене поступак у случају да се нађу нове чињенице и докази.

АМАНДМАН III

После Главе IV додају се назив главе и глава IVа, који гласе:

„IVа КОМИСИЈА

Комисија за прикупљање чињеница о статусу новорођене деце за коју се сумња да су нестала из породилишта у Републици Србији

Члан 25б

Влада, у року од 30 дана од дана почетка примене овог закона, образује Комисију за прикупљање чињеница о статусу новорођене деце за коју се сумња да су нестала из породилишта у Републици Србији (у даљем тексту: Комисија).

Задатак Комисије је да прикупља и обрађује све чињенице и податке који се налазе у поседу:

1) правосудних органа пред којима су вођени или се још увек воде преткривични и кривични поступци покренути по кривичним пријавама родитеља или других особа, а која садрже наводе о одузимању и трговини са новорођеном децом;

2) органа унутрашњих послова који су или кроз примену полицијских овлашћења или поступајући по налозима правосудних органа задужених за вођење преткривичних и кривичних поступака, или на други начин, дошли у посед чињеница, података и сазнања која се односе на одузимање и трговину новорођеном децом;

3) свих медицинских установа које су у свом раду или на било који други начин дошле или су могле да дођу у контакт са трудницама, новорођеном децом или децом која су мртворођена, или децом која су убрзо након порођаја преминула у медицинским установама;

4) матичних служби јединица локалне самоуправе у које су уписиване чињенице рођења и смрти све деце за које постоји сумња да су одузета и да се са њима трговало;

5) свих јавнокомуналних предузећа којима је било или још увек јесте делегирано јавно овлашћење сахрањивања погребних остатака мртворођене деце или деце која су преминула убрзо након порођаја у некој од медицинских установа;

6) свих центара за социјални рад који би у свом поседу могли да имају чињенице, податке и сазнања која се односе на одузимање и трговину новорођеном децом;

7) свих других државних, покрајинских органа, као и органа локалних јединица самоуправе, и свих јавних предузећа и установа које би у свом поседу могле да имају чињенице, податке и сазнања која се односе на одузимање и трговину новорођеном децом.

Сви субјекти из става 2. овог члана у обавези су да Комисији омогуће приступ свим подацима којима располажу и разговор са запосленима у вези са задатком Комисије.

Комисија може обрађивати податке о личности само по добијеној сагласности Повереника за информације од јавног значаја и заштиту података о личности, који је дужан да по захтеву Комисије одлучи у року од пет дана од дана пријема захтева.

Комисија има 15 чланова, од којих шест чланова Влада именује из реда представника министарстава надлежних за послове: правосуђа, унутрашњих послова, здравља, бриге о породици, државне управе, као и Безбедносно-информативне агенције, а девет чланова из реда представника регистрованих удружења родитеља која се баве питањима нестале новорођене деце, на усаглашени предлог тих удружења.

Комисија одлучује већином гласова од укупног броја чланова Комисије.

Комисија доноси пословник о свом раду.

Комисија бира председника из реда чланова који су представници регистрованих удружења родитеља која се баве питањима нестале новорођене деце.

Комисија подноси годишњи извештај о свом раду Влади и надлежном одбору Народне скупштине.

Стручне и административно-техничке послове за потребе Комисије обавља Генерални секретаријат Владе.”

Образложење

Амандманом се предлаже образовање Комисије за прикупљање чињеница о статусу новорођене деце за коју се сумња да су нестала из породилишта у Републици Србији, уређује њен састав и друга питања од значаја за њен рад.

Чланови и заменици чланова Одбора су **једногласно** прихватили ове предлоге.

Да за известиоца Одбора на седници Народне скупштине буде одређен Петар Петровић, председник Одбора.

Чланови и заменици чланова Одбора су **једногласно** прихватили овај предлог.

Седница је завршена у 09,10 часова.

СЕКРЕТАР ПРЕДСЕДНИК

Сања Пецељ Петар Петровић